自澧浦東遊江表途出巴丘投員外從公虞
作者：李羣玉
朝代：唐

paragraphs: 短翮後飛者，前攀鸞鶴翔。
力微應萬里，矯首空蒼蒼。
誰昔探花源，考槃西岳陽。
高風動商洛，綺皓無馨香。
一朝下蒲輪，清輝照巖廊。
孤醒立衆醉，古道何由昌。
經術震浮盪，國風掃齊梁。
文襟即玄圃，筆下成琳琅。
霞水散吟嘯，松筠奉琴觴。
冰壺避皎潔，武庫羞鋒鋩。
小子書代耕，束髮頗自強。
艱哉水投石，壯志空摧藏。
十年侶龜魚，垂頭在沅湘。
巴歌揜白雪，鮑肆埋蘭芳。
騷雅道未喪，何憂名不彰。
飢寒束困厄，默塞飛星霜。
百志不成一，東波擲年光。
塵生脫粟甑，萬里違高堂。
中夜恨火來，焚燒九回腸。
平明梁山淚，緣枕霑匡牀。
依泊洞庭波，木葉忽已黃。
哀碪擣秋色，曉月啼寒螿。
復此櫂孤舟，雲濤浩茫茫。
朱門待媒勢，短褐誰揄揚。
仰羨野陂鳧，無心憂稻粱。
不如天邊雁，南北皆成行。
男兒白日間，變化未可量。
所希困辱地，剪拂成騰驤。
咋筆話肝肺，詠茲枯魚章。
何由首西路，目斷白雲鄉。